PATVIRTINTA

Kupiškio rajono savivaldybės tarybos

2021 m. vasario d. sprendimu Nr. TS-

**FINANSAVIMO TEIKIMO ATVYKUSIEMS DIRBTI Į KUPIŠKIO RAJONO SAVIVALDYBĖS ASMENS SVEIKATOS PRIEŽIŪROS ĮSTAIGAS TRŪKSTAMŲ SPECIALYBIŲ GYDYTOJAMS TVARKOS APRAŠAS**

**I SKYRIUS**

**BENDROSIOS NUOSTATOS**

1. Finansavimo teikimo atvykusiems dirbti į Kupiškio rajono savivaldybės asmens sveikatos priežiūros įstaigas (toliau – Įstaiga) trūkstamų specialybių gydytojams tvarkos aprašas (toliau –  Aprašas) nustato skatinimo priemones ir skatinimo priemonių skyrimo tvarką, trūkstamų specialybių gydytojams pritraukti dirbti asmens sveikatos priežiūros įstaigose, kurių steigėjas (savininkas) yra Kupiškio rajono savivaldybė ir kurios yra sudariusios paslaugų teikimo sutartis su Teritorine ligonių kasa.

2. Aprašo tikslas – nustatyti finansavimo teikimo sąlygas atvykusiems dirbti į asmens sveikatos priežiūros įstaigas, kurių steigėjas (savininkas) yra Kupiškio rajono savivaldybė (toliau – Savivaldybė), trūkstamų specialybių gydytojams, siekiant skatinti trūkstamų specialybių gydytojus atvykti dirbti į Įstaigas, kad būtų užtikrintas kokybiškas ir prieinamas asmens sveikatos priežiūros paslaugų teikimas Savivaldybės gyventojams.

3. Apraše vartojamos sąvokos:

3.1. **Atvykęs trūkstamos specialybės gydytojas** (toliau – gydytojas) – gydytojas, pradėjęs dirbti Įstaigoje po to, kai apie šios specialybės gydytojo reikalingumą paskelbus Įstaigos interneto svetainėje praeina daugiau nei 3 mėn. ir neatsiranda kandidatų. Gydytojas laikomas atvykusiu trūkstamos specialybės gydytoju 5 metus nuo pirmosios darbo dienos Įstaigoje.

3.2. **Išmoka gydytojui** – gydytojui pirmus 3 metus (nuo pirmosios darbo dienos Įstaigoje) mokama 500 eurų dydžio mėnesinė išmoka, skirta gydytojo poreikiams tenkinti.

3.3. Kitos Apraše vartojamos sąvokos suprantamos taip, kaip jos apibrėžiamos Lietuvos Respublikos medicinos praktikos įstatyme ir kituose teisės aktuose.

**II SKYRIUS**

**SKATINIMO PRIEMONĖS IR JŲ TAIKYMO TVARKA ATVYKUSIEMS GYDYTOJAMS**

4.  Apraše numatyta skatinimo priemonė – ne daugiau kaip 500 eurų mėnesinė išmoka gydytojo poreikiams tenkinti pirmus 3 metus (nuo pirmosios darbo dienos Įstaigoje).

5. Skatinimo priemone gali pasinaudoti gydytojas, kurio pagrindinė darbovietė yra Įstaiga ir įsidarbinęs sveikatos priežiūros įstaigų medicinos darbuotojams teisės aktuose nustatytu nemažesniukaip 1 etatodarbo krūviu. Skatinimo priemone pasinaudojęs gydytojas įsipareigoja Įstaigoje dirbti ne trumpiau kaip 5 metus. Nėštumo ir gimdymo atostogų bei atostogų vaikui prižiūrėti laikotarpis neįskaičiuojamas.

6. Nėštumo ir gimdymo atostogų bei atostogų vaikui prižiūrėti metu išmoka nemokama.

**III SKYRIUS**

**DOKUMENTŲ PATEIKIMO IR FINANSAVIMO TEIKIMO TVARKA**

7. Prašymą (priedas) dėl 4 punkte nurodytos skatinimo priemonės finansavimo Įstaigos vadovas teikia Kupiškio rajono savivaldybės administracijos (toliau – Savivaldybės administracija) direktoriui.

8. Įstaigos prašymą nagrinėja Savivaldybės administracijos direktoriaus įsakymu sudaryta Finansavimo teikimo atvykusiems dirbti į Kupiškio rajono savivaldybės sveikatos priežiūros įstaigas trūkstamų specialybių gydytojams komisija (toliau – Komisija).

9. Komisija savo darbe vadovaujasi Savivaldybės administracijos direktoriaus įsakymu patvirtintais Komisijos nuostatais ir Aprašu.

10. Komisija apsvarsto Įstaigos prašymą ir teikia Savivaldybės administracijos direktoriui motyvuotą siūlymą dėl skatinimo priemonės taikymo Įstaigos siūlomiems kandidatams:

10.1. teikti finansavimą;

10.2. neteikti finansavimo, nurodant nefinansavimo motyvus.

11. Sprendimą dėl finansavimo teikimo priima Savivaldybės administracijos direktorius.

12. Savivaldybės gydytojas (vyriausiasis specialistas) rengia Savivaldybės administracijos direktoriaus įsakymo ir Biudžeto lėšų naudojimo sutarties projektą dėl finansavimo teikimo taikant skatinimo priemonę gydytojui.

13. Įstaiga apie priimtą sprendimą, dėl finansavimo teikimo taikant skatinimo priemonę gydytojui, informuojama ne vėliau kaip per 5 darbo dienas nuo sprendimo priėmimo dienos. Įstaigai elektroniniu būdu prašyme nurodytu adresu išsiunčiama arba įteikiama Savivaldybės administracijos direktoriaus įsakymo kopija.

14. Savivaldybės administracija su Įstaiga pasirašo Biudžeto lėšų naudojimo sutartį dėl finansavimo teikimo taikant skatinimo priemonę gydytojui.

15. Per mėnesį nuo sutarties tarp Savivaldybės administracijos ir Įstaigos įsigaliojimo dienos Įstaiga su naujai atvykusiu gydytoju sudaro sutartį, kurioje turi būti numatyti Įstaigos ir gydytojo įsipareigojimai, teisės ir atsakomybė, sutarties nutraukimo tvarka ir kt.

16. Pasirašytos sutarties su naujai atvykusiu gydytoju kopija, patvirtinta teisės aktų nustatyta tvarka, per 10 dienų nuo jos pasirašymo dienos privalo būti pateikta Savivaldybės gydytojui (vyriausiajam specialistui) ir saugoma kaip neatsiejama Biudžeto lėšų naudojimo sutarties dalis.

17. Jei per nustatytus terminus Įstaiga nepateikia su naujai atvykusiu gydytoju pasirašytos sutarties Savivaldybės gydytojui (vyriausiajam specialistui), Biudžeto lėšų naudojimo sutartis nutraukiama.

18.  Už sutartinių įsipareigojimų įvykdymą atsakinga Įstaiga, pasiūliusi gydytojo kandidatūrą ir su juo sudariusi sutartį. Gydytojui pažeidus sutarties sąlygas, Įstaiga ne ginčo tvarka privalo grąžinti pagal Biudžeto lėšų naudojimo sutartį faktiškai gautas lėšas į Kupiškio rajono savivaldybės biudžetą.

**IV SKYRIUS**

**APRAŠO ĮGYVENDINIMAS IR FINANSAVIMAS**

19. Aprašo įgyvendinimą koordinuoja Savivaldybės gydytojas (vyriausiasis specialistas).

20. Aprašui įgyvendinti lėšos skiriamos ir kiekvienais metais numatomos Savivaldybės administracijos Socialinės ir sveikatos apsaugos programoje.

**V SKYRIUS**

**ATSAKOMYBĖ**

21. Įstaigos vadovas privalo ne vėliau kaip per 10 darbo dienų raštu informuoti Savivaldybės administraciją jeigu gydytojas nutraukia darbo santykius su Įstaiga, nepraėjus penkeriems metams nuo pirmos darbo dienos Įstaigoje.

22. Skatinimo priemonei gautą sumą Įstaiga privalo grąžinti jeigu gydytojas nutraukia darbo santykius su Įstaiga, nepraėjus penkeriems metams nuo pirmos darbo dienos Įstaigoje.

23. Įstaiga už gautas lėšas atsiskaito Savivaldybės administracijos ir Įstaigos Biudžeto lėšų naudojimo sutartyje nustatyta tvarka ir terminais.

24. Įstaiga atsako už pateiktos informacijos ir duomenų teisingumą.

**VI SKYRIUS**

**BAIGIAMOSIOS NUOSTATOS**

28. Tai, kas nereglamentuota Apraše, sprendžiama taip, kaip numatyta Lietuvos Respublikos teisės aktuose.

29. Aprašą tvirtina, keičia ir papildo Kupiškio rajono savivaldybės taryba.

\_\_\_\_\_\_\_\_\_\_\_\_\_\_\_\_\_\_

Finansavimo teikimo atvykstantiems

dirbti į Kupiškio rajono savivaldybės

sveikatos priežiūros įstaigas trūkstamų

specialybių gydytojams tvarkos aprašo

priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Kupiškio rajono savivaldybės administracijai

**PRAŠYMAS DĖL FINANSAVIMO TEIKIMO TAIKANT SKATINIMO PRIEMONĘ**

……………

(*data*)

……………………………………………

(*sudarymo vieta*)

|  |
| --- |
| **1.**  **1.1.** Sveikatos priežiūros įstaigos kontaktiniai duomenys:  **1.2.** Atvykusio trūkstamos specialybės gydytojo kontaktiniai duomenys:  Vardas  Pavardė  Gyvenamosios vietos adresas:  Tel.  El. paštas |
| **2.** Atvykusio trūkstamos specialybės gydytojo profesinė kvalifikacija |
| **3.** Atvykusio trūkstamos specialybės gydytojo reikalingumo motyvai įstaigoje (įvertinus atitinkamos kvalifikacijos gydytojų skaičių mieste; gydytojų amžių; laikotarpį, nuo kada trūksta gydytojo; Įstaigos paslaugų plėtros prognozes, kitus aspektus). |
| **4.** Nurodyti, ar atvykęs trūkstamos specialybės gydytojas dirba kitose gydymo įstaigose. Jei taip, kokiose gydymo įstaigose, kokiu darbo krūviu. |
| **5.** Pridedami dokumentai (asmens tapatybę patvirtinantys dokumentai, darbo sutarties su Įstaiga kopija).   \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_   \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |

|  |  |  |  |  |
| --- | --- | --- | --- | --- |
|  |  |  |  |  |
| *(Įstaigos atstovas)* |  | *(parašas)* |  | *(vardas ir pavardė)* |
| *(Gydytojas)* |  | *(parašas)* |  | *(vardas ir pavardė)* |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_